2)

Fl-Anness X, il-Kapitolu C huwa sostitwit b’dan li ġej: “KAPITOLU C Teħid ta’ kampjuni u testjar fil-laboratorju 1. Teħid ta’ kampjuni Kwalunkwe kampjuni maħsuba li jiġu eżaminati għall-preżenza ta’ TSE għandhom jinġabru bl-użu tal-metodi u l-protokolli stabbiliti fl-aħħar edizzjoni tal-Manwal għat-testijiet djanjostiċi u l-vaċċini għall-Annimali Terrestri ta’ l-Uffiċju Internazzjonali għall-Epiżooti (IOE/OIE) (‘il-Manwal’). Fin-nuqqas ta’ metodi u protokolli ta’ l-OIE, u sabiex jiġi żgurat illi huwa disponibbli biżżejjed materjal, l-awtorità kompetenti għandha tiżgura l-użu ta’ metodi u protokolli tat-teħid tal-kampjuni skond il-gwidi maħruġa mil-Laboratorju ta’ Riferenza tal-Komunità. B’mod partikolari, l-awtorità kompetenti għandha tipprova tiġbor parti miċ-ċerebru u z-zokk ċentrali tal-moħħ kollu f’ruminanti żgħar u għandha żżomm għall-inqas nofs iċ-ċelloli miġbura friski iżda mhux ffriżati sakemm ir-riżultat tat-test rapidu jew konfermatorju jkun negattiv. Il-kampjuni għandhom jiġu mmarkati b’mod korrett dwar l-identità ta’ l-annimal li ttieħed il-kampjun minnu. 2. Laboratorji Kwalunkwe eżaminazzjoni fil-laboratorju għal TSE għandha ssir f’laboratorji approvati għal dak l-iskop mill-awtorità kompetenti. 3. Metodi u protokolli 3.1. Testjar fil-laboratorju għall-preżenza ta’ BSE f’annimali bovini a) Każijiet suspettati Il-kampjuni minn annimali bovini mibgħuta għat-testjar fil-laboratorju skond id-dispożizzjonijiet ta’ l-Artikolu 12(2) għandhom ikunu soġġetti għal eżaminazzjoni istopatoloġika kif stabbilit fl-aħħar edizzjoni tal-Manwal, ħlief fejn il-materjal huwa awtoliżżat. Fejn ir-riżultat ta’ l-eżaminazzjoni ħistopatoloġika huwa inkonklussiv jew negattiv jew fejn il-materjal huwa awtolizzat, iċ-ċelloli għandhom jiġu soġġettati għal eżaminazzjoni b’wieħed mill-metodi l-oħrajn djanjostiċi stabbiliti fil-Manwal (immunoċitokimika, immuno-blotting jew dimostrazzjoni ta’ fibrilli karatteristiċi bil-mikroskopija ta’ l-elettroni). Iżda t-testijiet rapidi ma jistgħux jintużaw għal dan l-iskop. Jekk ir-riżultat ta’ waħda minn dawk l-eżaminazzjonijiet huwa pożittiv, l-annimali għandhom jitqiesu bħala każijiet pożittivi ta’ BSE. b) Sorveljanza tal-BSE Il-kampjuni minn annimali bovini mibgħuta għat-testjar fil-laboratorju skond id-dispożizzjonijiet ta’ l-Anness III, Kapitolu A, Taqsima I (Sorveljanza f’annimali bovini) għandhom jiġu eżaminati b’test rapidu. Fejn ir-riżultat tat-test rapidu huwa inkonklussiv jew pożittiv, il-kampjun għandu minnufih jiġi soġġettat għal eżaminazzjonijiet konfermatorji f’laboratorju uffiċjali. L-eżaminazzjoni konfermatorja għandha tibda b’eżaminazzjoni istopatoloġika taz-zokk ċentrali tal-moħħ kif stabbilit fl-aħħar edizzjoni tal-Manwal, ħlief fejn il-materjal huwa awtolizzat jew mod ieħor mhux xieraq għall-eżaminazzjoni bl-istopatoloġija. Fejn ir-riżultat ta’ l-eżaminazzjoni istopatoloġika huwa inkonklussiv jew negattiv jew fejn il-materjal huwa awtolizzat, iċ-ċelloli għandhom jiġu soġġettati għal eżaminazzjoni b’wieħed mill-metodi l-oħrajn djanjostiċi msemmija f’(a). Annimal għandu jitqies bħala każ pożittiv ta’ BSE jekk ir-riżultat tat-test rapidu huwa pożittiv jew inkonklussiv u jew — ir-riżultat ta’ l-eżaminazzjoni istopatoloġika sussegwenti huwa pożittiv, jew — ir-riżultat ta’ metodu ieħor djanjostiku msemmi f’(a) huwa pożittiv. 3.2. Ittestjar fil-laboratorju għall-preżenza ta’ TSE f’annimali ovini u fil-mogħoż a) Każijiet suspettati Il-kampjuni minn annimali ovini u mogħoż mibgħuta għat-testjar fil-laboratorju skond id-dispożizzjonijiet ta’ l-Artikolu 12(2) għandhom ikunu soġġetti għal eżaminazzjoni istopatoloġika kif stabbilit fl-aħħar edizzjoni tal-Manwal, ħlief fejn il-materjal huwa awtolizzat. Fejn ir-riżultat ta’ l-eżaminazzjoni istopatoloġika huwa inkonklussiv jew negattiv jew fejn il-materjal huwa awtolizzat, iċ-ċelloli għandhom jiġu soġġettati għal eżaminazzjoni bl-immunoċitokimika, immuno-blotting jew dimostrazzjoni ta’ fibrilli karatteristiċi bil-mikroskopija ta’ l-elettroni kif stabbilit fil-Manwal. Iżda t-testijiet rapidi ma jistgħux jintużaw għal dan l-iskop. Jekk ir-riżultat ta’ waħda minn dawk l-eżaminazzjonijiet huwa pożittiv, l-annimali għandhom jitqiesu bħala każ pożittiv ta’ scrapie. b) Sorveljanza ta’ scrapie Il-kampjuni minn annimali ovini u mogħoż mibgħuta għat-testjar fil-laboratorju skond id-dispożizzjonijiet ta’ l-Anness III, Kapitolu A, Taqsima II (Sorveljanza f’annimali ovini u fil-mogħoż) għandhom jiġu eżaminati b’test rapidu. Fejn ir-riżultat tat-test rapidu huwa inkonklussiv jew pożittiv, iz-zokk ċentrali tal-moħħ għandu minnufih jintbagħat f’laboratorju uffiċjali għal ezaminazzjonijiet konfermatorji bl-immunoċitokimika, immuno-blotting jew dimostrazzjoni ta’ fibrilli karatteristiċi bil-mikroskopija ta’ l-elettroni kif imsemmi f’(a). Jekk ir-riżultat ta’ l-eżaminazzjoni konfermatorja huwa negattiv jew inkonklussiv, għandu jsir testjar addizzjonali skond il-gwidi tal-Laboratorju ta’ Riferenza tal-Komunità. Jekk ir-riżultat ta’ waħda mill-eżaminazzjonijiet konfermatorji huwa pożittiv l-annimal għandu jitqies bħala każ pożittiv ta’ scrapie. c) Eżaminazzjoni ulterjuri ta’ scrapie i) Testjar molekulari ewlieni b’immuno-blotting diskriminatorju Il-kampjuni minn każijiet kliniċi suspettati u minn annimali testjati skond l-Anness III, Kapitoli A, Parti II, punti 2 u 3 li jitqiesu bħala każijiet pożittivi ta’ scrapie wara l-eżaminazzjonijiet imsemmija fil-punti (a) jew (b), jew li juru karatteristiċi meqjusa mil-laboratorju tat-testjar li jimmeritaw investigazzjoni, għandhom jintbagħtu għal eżaminazzjoni ulterjuri b’metodi ta’ typing molekulari ewlieni lil — Agence Française de Sécurité Sanitaire des Aliments, Laboratoire de pathologie bovine, 31, avenue Tony Garnier, BP 7033F-69342, Lyon cedex, France, jew — Veterinary Laboratories Agency, Woodham Lane, New Haw, Addlestone, Surrey KT15 3NB, United Kingdom, jew — lil laboratorju, nominat mill-awtorità kompetenti, li ħa sehem u rnexxa fit-testijiet tal-profiċjenza organizzati mil-Laboratorju ta’ Riferenza tal-Komunità għall-użu tal-metodu tat-typing molekulari, jew — fuq bażi provviżorja sa l-1 ta’ Mejju 2005, il-laboratorji approvati għal dan l-iskop mill-panel ta’ esperti tas-CRL. ii) Prova ċirku b’metodi addizzjonali tat-testjar molekulari Il-kampjuni minn każijiet ta’ scrapie li fihom ma tistax tiġi eskluża l-preżenza ta’ BSE skond il-gwidi maħruġa mil-Laboratorju ta’ Riferenza tal-Komunità bit-testjar molekulari ewlieni msemmi f’(i), għandhom jintbagħtu minnufih lil-laboratorji elenkati fil-punt (d) wara konsultazzjoni mal-Laboratorju ta’ Riferenza tal-Komunità, u ma’ l-informazzjoni kollha rilevanti disponibbli. Għandhom jiġu soġġettati għal prova ċirku b’għall-inqas: — it-tieni immuno-blotting diskriminatorja, — immunoċitokimika diskriminatorja, u — ELISA diskriminatorja (Enzyme linked ImmunoSorbent Assay) imwettaq fil-laboratorji approvati għall-metodu rilevanti kif elenkati fil-punt (d). Fejn il-kampjuni mhumiex xierqa għall-immunoċitokimika, il-Laboratorju ta’ Riferenza tal-Komunità jidderiġi dwar testjar alternattiv xieraq fil-prova ċirku. Ir-riżultati għandhom jiġu interpretati mil-Laboratorju ta’ Riferenza tal-Komunità mgħejun minn panel ta’ esperti li jinkludi rappreżentant tal-Laboratorju ta’ Riferenza Nazzjonali rilevanti. Il-Kummissjoni għandha tiġi infurmata minnufih dwar ir-riżultat ta’ dik l-interpretazzjoni. Kampjuni indikattivi għall-BSE bi tliet metodi differerenti u kampjuni inkonklussivi fil-prova ċirku għandhom jiġu analizzati aktar b’bioprova fuq il-ġrieden għall-konferma finali. It-testjar ulterjuri ta’ kampjuni meħuda minn merħliet infettati fuq l-istess intrapriża skond id-dispożizzjonijiet ta’ l-Anness III, Kapitolu A, Parti II, punt 5, għandu jitwettaq skond ir-rakkmandazzjoni tal-Laboratorju ta’ Riferenza tal-Komunità, wara konsultazzjoni mal-Laboratorju ta’ Riferenza Nazzjonali rilevanti. d) Laboratorji approvati biex iwettqu eżaminazzjoni ulterjuri b’metodi ta’ typing molekulari Il-laboratorji approvati għal typing molekulari ulterjuri huma: Agence Française de Sécurité Sanitaire des Aliments Laboratoire de pathologie bovine 31, avenue Tony Garnier BP 7033 F-69342 Lyon cedex Centre CEA Fontenay-aux-Roses, BP 6 F-92265 Fontenay-aux-Roses cedex Service de Pharmacologie et d’Immunologie Centre CEA Saclay, bâtiment 136 F-91191 Gif-sur-Yvette cedex Veterinary Laboratories Agency Woodham Lane New Haw Addlestone Surrey KT15 3NB United Kingdom 3.3. Ittestjar fil-laboratorji għall-preżenza ta’ TSEs f’speċje minbarra dawk imsemmija fil-punti 3.1 u 3.2 Fejn il-metodi u l-protokolli huma stabbiliti għal testijiet imwettqa għall-konferma tal-preżenza suspettata ta’ TSE f’speċje minbarra bovini, ovini u mogħoż, għandhom jinkludu għall-inqas eżaminazzjoni istopatoloġika taċ-ċelloli tal-moħħ. L-awtorità kompetenti tista’ wkoll teħtieġ testijiet tal-laboratorju bħall-immunoċitokimika, immuno-blotting jew dimostrazzjoni ta’ fibrilli karatteristiċi bil-mikroskopija ta’ l-elettroni jew metodi oħrajn diżinjati li jiżvelaw il-forma tal-proteina prion assoċjata mal-marda. F’kwalunkwe każ, għandha ssir għall-inqas eżaminazzjoni waħda oħra fil-laboratorju jekk l-eżaminazzjoni istopatoloġika hija negattiva jew inkonklussiva. Għandhom jitwettqu għall-inqas tliet eżaminazzjonijiet differenti fil-każ ta’ l-ewwel dehra tal-marda. B’mod partikolari, fejn il-BSE hija suspettata f’speċje minbarra annimali bovini, il-kampjuni għandhom jiġu sottomessi għal strain-typing, fejn possibbli. 4. Testijiet Rapidi Għall-iskopijiet li jsiru t-testijiet rapidi skond l-Artikolu 5(3) u l-Artikolu 6(1), dawn il-miżuri għandhom jintużaw bħala testijiet rapidi: — test ta’ l-immuno-blotting bażat fuq proċedura tal-blotting tal-Punent għall-iżvelar tal-protease-resistant fragment PrPRes (Prionics-Check Western test), — ELISA kemiluminexxenti li jinvolvi proċedura ta’ estrazzjoni u teknika ta’ ELISA, bl-użu ta’ reaġent imtejjeb kemiluminexxenti (test ta’ Enfer), — sandwich immunoassay ghal PrPRes imwettaq skond passi ta’ denaturazzjoni u konċentrazzjoni (test Bio-Rad TeSeE, li qabel kien il- test Bio-Rad Platelia), — immunoassay bażat fuq microplate (ELISA) li jiżvela l-PrPRes reżistenti għall-proteażi b’antikorpi monoklonali (test LIA tal-verifika tal-Prionics), — immunoassay awtomatizzat dipendenti fuq il-konformità, li jqabbel ir-reattività ta’ antikorp li jiżvela mal-forom ta’ PrPSc sensittivi għall-proteażi u reżistenti għall-proteażi (xi frazzjoni tal-PrPSc reżistenti għall-proteażi huwa ekwivalenti għal PrPRes ) u għall-PrPC (test InPro CDI-5). Il-produttur tat-testijiet rapidi għandu jkollu sistema ta’ l-assigurazzjoni tal-kwalità li jkun qabel magħha l-Laboratorju ta’ Riferenza tal-Komunità, li jiżgura li l-ħidma tat-test ma tinbidilx. Il-produttur għandhu jipprovdi l-protokoll tat-test lil-Laboratorju ta’ Riferenza tal-Komunità. Il-modifiki għat-testijiet rapidi jew għall-protokolli tat-test jistgħu jsiru biss wara notifika minn qabel lil-Laboratorju ta’ Riferenza tal-Komunità, u kemm-il darba l-Laboratorju ta’ Riferenza tal-Komunità jsib li l-modifika ma tnaqqasx is-sensitività, speċifiċità jew dipendibilità tat-test rapidu. Dik is-sejba għandha tiġi komunikata lill-Kummissjoni u lil-Laboratorji ta’ Riferenza Nazzjonali. 5. Testijiet alternattivi (Għandhom jiġu definiti)”